Vision of Daniel skitter by Kersfeeskore | Netwerk24
Vision of Daniel skitter by Kersfeeskore
Vision of Daniel het geskitter by die Kersfeeskoororkeskompetisie. Foto: Verskaf
Die Vision of Daniel-kersfeeskoor­orkes, in die volksmond bekend as Visions, het onlangs vriend en vyand verras met ’n uithalervertoning by die Suid-Afrikaanse Kersfeeskoor­raad se inter-uniale kompetisie by die Faurestraat-stadion in Paarl.
Visions was saam met Young Guiding Stars (Ravensmead) en Peace and Goodwill (Heideveld) die verteen­woordigers van die Wes-Kaapse Kersfeeskore.
Die Wes-Kaapse kore het die kompetisie heeltemal oorheers en met die meeste eerste plekke weggestap.
Benewens Visions se oorheersing in die senior afdeling (meeste punte), het die koor ook die afdeling vir die hoogste punte met Young Guiding Stars gedeel.
Die wenner is met die opskiet van ’n munt bepaal en Visions moes met die tweede plek tevrede wees.
Die koor het die volgende prestasies in die junior afdeling behaal: Groot verbymars (tweede), besgeklede span (vierde), besgeklede trommelmajoor (derde) en trommelmajoor (derde).
Senior afdeling: besgeklede span (derde), besgeklede trommelmajoor (derde) en groot verbymars (tweede).
Garnett Botha, kaptein van Visions, het homself as een van die beste trommelmajore in die SA Kersfeeskoorraad gevestig toe hy vir die derde agtereenvolgende kompetisie die eerste plek in die afdeling vir trommelmajore verwerf het.
Hierdie talentvolle musikant is ook ’n tenoorsaksofoonspeler en sy twee seuns is trommelmajore in die junior- en tiny tots-afdelings.
Visions se jeugorkes, waarvan die jongste musikant slegs elf jaar oud is, het goeie terugvoering van die beoordelaars ontvang vir die solo-afdeling.
Die koor toon groot verbetering in hierdie afdeling danksy die doelgerigte afrigting van die orkesleier, Nathon Hyman, wat sy tyd opoffer om jong seuns en meisies op te lei in musiekteorie en die speel van instrumente.
Visions is ook groot dank verskuldig aan Shayne Hannie van Perseverance-Kerskoor (Elsiesrivier), asook Foxcroft van Rawsonville, wat altyd help met afrigting en afronding.